als_Latn dik_Latn sag_Latn
Asport – Federata Spanjolle e Futbollit (RFEF) ka vendosur që të heqë pezullimet që kishte vendosur mbi trajnerin e Realit të Madridit, Jose Mourinho, dhe homologut të tij tek Barcelona, Tito Vilanova. Dy trajnerët ishin pezulluar pas incidentit mes tyre në Superkupën e vitit të kaluar, por tashmë janë lejuar të drejtojnë ekipet respektive në edicionin e sivjetshëm të trofeut që luhet mes fituesës së La Ligës dhe Kupës së Mbretit.
Mourniho ishte pezulluar me 2 ndeshje, te vlefshme vetëm për kompeticionin e Superkupës, pasi e preku qëllimisht në fytyrë Vilanovën gjatë një zënke pranë dy pankinave në finalen e vitit të kaluar. Asokohe ndihmës-trajner i katalanasve, Vilanova, i cili u emërua në postin e trajnerit pas dorëheqjes së Guardiolës, u pezullua me vetëm një ndeshje për përfshirjen e tij në incident.
Sidoqoftë, tashmë RFEF ka marrë vendimin që të dy trajnerëve t’u hiqet pezullimi dhe të lejohen të drejtojnë ekipet e tyre në Superkupën e këtij viti. Vendimi në fjalë është kritikuar nga vetë presidenti i Barcelonës, Sandro Rosell, i cili është deklaruar haptazi kundër faljes së dy trajnerëve.
Ndeshja e parë e Superkupës të këtij viti do të zhvillohet në “Camp Nou” më datë 21 gusht, ndërsa ndeshja e kthimit është caktuar një javë më vonë në “Bernabeu”.
You must be logged in to post a comment Login
als_Latn als_Latn als_Latn als_Latn eng_Latn